SKRIFTLIG FORESPØRGSEL E-1438/01

af Antonios Trakatellis (PPE-DE) og Giorgos Dimitrakopoulos (PPE-DE) til Kommissionen

(17. maj 2001)

Om: Indvandringsbølge i Grækenland og kontrol med de ydre grænser

Under henvisning til, at Grækenland står over for særlige problemer, hvad angår beskyttelsen af sine grænser, som samtidig udgør EU's ydre grænser, hvilket hovedsagelig skyldes de geografiske særpræg, og at Den Europæiske Union har udviklet en række foranstaltninger og politikker vedrørende asyl, illegal indvandring og overskridelse af de ydre grænser,

bedes Kommissionen besvare følgende:

1. Hvilke gennemførelsesforanstaltninger og aktioner har Grækenland truffet inden for rammerne af EU med henblik på beskyttelse af grænserne, effektiv styring af indvandringen og forhindring af illegal indvandring?

2. Hvor store beløb har Grækenland modtaget i form af budgetbevillinger fra EU for årene 1997, 1998, 1999 og 2000 til grænsekontrol, teknologioverførsel, aktioner til forebyggelse af illegal indvandring og tilbagesendelse (nægtelse af indrejsetilladelse)?

3. Hvor store beløb har Grækenland fået stillet til rådighed på området for retlige og indre anliggender, integration af flygtninge og politikken på området for asyl og flygtninge som led i Den Europæiske Flygtningefond(1) eller som led i andre EU-programmer, såsom Odysseus(2), og hvilke aktioner omfatter disse bevillinger?

4. Hvilke officielle oplysninger foreligger der om antallet af flygtninge, asyl, indvandring og illegal indvandring samt tildelingen af græsk statsborgerskab til udlændinge?

(1) EFT L 252 af 6.10.2000, s. 12.

(2) EFT L 99 af 31.3.1998, s. 2.

Svar afgivet på Kommissionens vegne af António Vitorino

(6. juli 2001)

1. Efter besøg med henblik på vurdering af kontrollen ved lande- og søgrænserne besluttede Rådet i december 1999, at Schengen-regelværket skulle sættes helt og fuldt i kraft i Grækenland fra den 1. januar 2000, og det bestemte, at der skulle aflægges et yderligere kontrolbesøg i løbet af 2000.

De sagkyndige, der aflagde dette besøg, konstaterede, at kontrolprocedurerne i almindelighed er tilpasset Schengen-kravene, idet de understregede, at der er sket forbedringer med hensyn til personalets størrelse og udstyr. De henstillede, at uddannelsesprogrammerne harmoniseres, og at de foranstaltninger, der er truffet for at få fat i og udvise udlændinge, der opholder sig ulovligt i landet, videreføres.

2. I årene 1997, 1998, 1999 og 2000 vedtog Grækenland følgende bevillinger:

- Budgetpost B3-4113 (integrering) på i alt 2 757 395 EUR, budgetpost B5-803 (modtagelse) på i alt 2 957 799 EUR og budgetpost B7-6008 (frivillig tilbagevenden til hjemlandet) på i alt 1 660 663 EUR.

- De pågældende beløb blev brugt til projekter vedrørende integrering, modtagelse og frivillig tilbagevenden til hjemlandet for flygtninge og asylansøgere. I alt 26 projekter blev gennemført, herunder, for så vidt angår integrering, virksomhed såsom indlogering, rådgivning, uddannelse, erhvervsvejledning, retshjælp, og for så vidt angår modtagelse, forbedringer af eller opførelse af modtagelsescentre, retshjælp, rådgivning og social og psykologisk støtte. Projekter under budgetposten for hjemsendelse omfattede virksomhed såsom erhvervsuddannelse, retshjælp og rådgivning, bistand til tilbagevenden, oprettelse af mindre virksomheder og arbejdsformidling.

- I henhold til Odysseus-programmet blev der ydet 275 000 EUR i 1998, 248 399 EUR i 1999 og 106 770 EUR i 2000.

- I alt syv projekter blev gennemført vedrørende foranstaltninger såsom uddannelsesseminarer om kontrol ved og overvågning af ydre grænser og om bekæmpelse af ulovlig indvandring eller foranstaltninger vedrørende værn om menneskerettighederne for flygtninge og asylansøgere.

3. I forbindelse med Den Europæiske Flygtningefond (ERF) blev Grækenlands programmer for 2000 og 2001 godkendt i marts 2001. De pågældende ERF-bidrag andrager henholdsvis 652 057,17 EUR og 629 043,03 EUR og tager sigte på at støtte Grækenlands bestræbelser vedrørende hovedsagelig modtagelses- og integreringsvilkår for personer, hvis ophold i Grækenland er varigt og/eller fast. Projekterne er for tiden til udvælgelse i ministeriet for sundhed og velfærd.

4. Ifølge fællesskabsstatistikkerne ansøgte 4 376, 2 953, 1 528 og 3 083 personer i henholdsvis 1997, 1998, 1999 og 2000 om asyl i Grækenland. I samme tidsrum tildelte de græske myndigheder Genève-konventionsstatus til i alt 654.

Grækenland gav meddelelse om i alt 22 078 indvandrere i 1997 og 12 630 i 1998.

I alt 930 personer erhvervede græsk indfødsret i 1997, medens der blev indberettet 807 erhvervelser i 1998.

Oplysninger om indvandring og erhvervelse af indfødsret foreligger endnu ikke for 1999 og 2000.

De græske myndigheder anser alle oplysninger, der afgives til Kommissionen, og som kan antyde omfanget af ulovlig indvandring, såsom oplysninger om, hvor mange fremmede, der er blevet anholdt for ulovlig grænseoverskridelse, for at være fortrolige.